Pia Gjellerup (S), 2005-05-03:
I Socialdemokratiet bakker vi fuldt ud op bag hensigten med forslaget: den størst mulige indsats for at hindre seksuelle overgreb på børn.
Den foregående ordfører har opholdt sig meget ved denne hensigt og den indsats, der med forslaget gøres for at komme videre ad den vej, som vi alle sammen er enige om.
Derfor vil jeg holde mig til at sige, at når vi ikke bare af den grund lader forslaget passere hurtigt og kvikt gennem Folketinget, så er det jo, fordi der er et men.
Det er et ord, som alle, der har været beskæftiget med denne her sag, i høj grad er stødt på, fordi vi må stille os det afgørende spørgsmål: Er det her et skridt, der krænker andre fundamentale rettigheder i det danske samfund måske uden at bidrage til færre af de overgreb, som vi alle brændende ønsker at kunne forhindre?
Her er et signal nemlig ikke nok, her er troen på, at det kunne blive bedre, eller håbet om, at det kunne blive bedre, ikke nok.
Vi har brug for lidt mere fast grund under fødderne, før vi går til den konklusion, som hr. Leif Mikkelsen så kækt kom med her fra talerstolen, at alt andet må vige for hensynet til vores børn.
Det er jo et stærkt synspunkt, og vi vil være mange, der vil gå meget vidt for at sikre, hvad vi overhovedet kan i forhold til at hindre seksuelle overgreb på børn.
Men der er jo altså en god grund til at gøre noget, der er meget vigtigt, på en meget gennemtænkt og ordentlig måde.
Den tidligere behandling her i Folketinget, og vi har jo haft tre behandlinger før, efterlod desværre langt flere spørgsmål, end den besvarede, og derfor skal jeg takke flertallet, der var der dengang, af Venstre, Konservative og Dansk Folkeparti for, at man accepterede en afbrydelse af tredjebehandlingen, så der blev en fornyet og grundig behandling i Folketinget.
Jeg er derfor noget ærgerlig over, at kulturministeren har valgt at fremsætte et forslag, ganske vist i en let justeret udgave, men uden at have benyttet lejligheden til at have ny høring, som må kunne give et bedre sagligt og fagligt afsæt for behandlingen i Folketinget, en høring, der havde omfattet både de ændringer, der var fra det forslag, der var i høring sidst, til det forslag, vi behandlede sidst, og som også kunne have haft de ændringer med, der nu ligger i det her forslag, og haft de påtænkte bekendtgørelser med.
Så havde der også været lejlighed til i den pause, der havde været, at få givet de berørte organisationer og de hørte organisationer og institutioner en længere svarfrist, end der blev indrømmet i efteråret.
På trods af man ikke har gjort det, så er man dog alligevel kommet ret sent med genfremsættelsen af forslaget her i midten af april.
Kulturministeren har som netop berørt som bilag fremlagt opfølgende regler i form af bekendtgørelser fra diverse ministerier eller udkast til bekendtgørelser fra diverse ministerier.
Det havde, synes jeg, været betydelig mere hensigtsmæssigt at sende dette materiale i en faglig høring i stedet for at prøve at få Folketinget til at være en slags bekendtgørelsesrevisorer.
Det er vi som bekendt ikke, og det er det ikke Folketingets opgave at være.
Derforuden står der desværre – som sidst – en lang række afgrænsningsproblemer, og det er problematisk i en sammenhæng, hvor mange mennesker i det danske foreningsliv vil kunne komme til at pådrage sig et endog meget stort ansvar, hvis de skønner forkert.
Ud over afgrænsningsproblemerne er der en lang række ansættelsesretlige spørgsmål, som også trænger til en afklaring, her også det afgørende spørgsmål: Hvad gør vi i forhold til de mange, der allerede er engageret som frivillige medarbejdere og ledere?
Så er der det grundlæggende retssikkerhedsspørgsmål om beskyttelse af følsomme personoplysninger både i relation til reglerne i persondataloven og i databeskyttelsesdirektivet.
Jeg kan varsle, at Socialdemokratiet vil være interesseret i med al kraft at medvirke til, at vi får den grundige udvalgsbehandling, der er brug for, at vi også får den så hurtigt, at vi kan få gennemført en forsvarlig vedtagelse af lovforslaget i Folketinget inden sommerpausen, fordi det skal kunne lade sig gøre på én gang at få varetaget hensynet til dansk foreningslivs titusindvis af frivillige og det at få holdt pædofile væk fra vores børn.